যারা ৭ মার্চ পালন করে না, তারা স্বাধীনতায় বিশ্বাস করে কি না সন্দেহ: পররাষ্ট্রমন্ত্রী
বাংলাদেশের ইতিহাস-স্বাধীনতা ৭ মার্চ ছাড়া হতে পারে না মন্তব্য করে আওয়ামী লীগের যুগ্ম সাধারণ সম্পাদক ও পররাষ্ট্রমন্ত্রী ড. হাছান মাহমুদ বলেছেন, যারা এটি মানে না বা পালন করে না, তারা আসলে স্বাধীনতাতে বিশ্বাস করে কি না সন্দেহ।
ঐতিহাসিক ৭ মার্চ উপলক্ষে আজ বৃহস্পতিবার সকালে ধানমন্ডি ৩২ নম্বরে বঙ্গবন্ধুর প্রতিকৃতিতে শ্রদ্ধা নিবেদন শেষে গণমাধ্যমকর্মীদের সঙ্গে আলাপকালে তিনি এ কথা বলেন।
পরাষ্ট্রমন্ত্রী বলেন, '৭ মার্চের ভাষণ শুধুমাত্র একটি ভাষণ নয়। এটি একটি জাতির মুক্তির লক্ষ্যে রচিত একটি মহাকাব্য। জাতির পিতা ঘোষণা করেছিলেন এবারের সংগ্রাম মুক্তির সংগ্রাম, এবারের সংগ্রাম স্বাধীনতার সংগ্রাম। তিনি এ-ও বলেছিলেন যার যা কিছু আছে, তাই নিয়ে প্রস্তুত থেকো শত্রু মোকাবিলা করতে হবে। অর্থাৎ তিনি নিরস্ত্র জাতিকে সশস্ত্র জাতিতে রূপান্তরিত হওয়ার আহ্বান জানিয়েছিলেন এবং ২৬ মার্চ পর্যন্ত সময় নিয়েছিলেন এরপর তিনি চূড়ান্ত স্বাধীনতা ঘোষণা করেছিলেন।'
তিনি বলেন, 'প্রকৃতপক্ষে ৭ মার্চেই তিনি স্বাধীনতার ডাক দিয়েছিলেন, ঘোষণা দিয়েছিলেন। সেদিন ঢাকা থেকে পাকিস্তান গোয়েন্দা সংস্থা রিপোর্ট করেছিল রাওয়ালপিন্ডিতে যে, চতুর শেখ মুজিব কার্যত পূর্ব পাকিস্তানের স্বাধীনতা ঘোষণা করে দিয়েছে কিন্তু আমাদের চেয়ে তাকিয়ে থাকা ছাড়া কিছুই করার ছিল না। অর্থাৎ বঙ্গবন্ধু এমনভাবে স্বাধীনতার ডাক দিয়েছিলেন বা ঘোষণা দিয়েছিলেন তাতে করে তাকে অভিযুক্ত করারও সুযোগ ছিল না।
'যারা আজকে ৭ মার্চকে অস্বীকার করে, তারা আসলে বাংলাদেশের স্বাধীনতা-সার্বভৌমত্বে কতটুকু বিশ্বাস করে সেটিই হচ্ছে সন্দেহজনক। আজকে বিএনপিসহ তাদের মিত্ররা ৭ মার্চ পালন করে না। বাংলাদেশের ইতিহাস-স্বাধীনতা ৭ মার্চ ছাড়া হতে পারে না। সুতরাং যারা এটি মানে না বা পালন করে না, তারা আসলে স্বাধীনতাতে বিশ্বাস করে কি না সন্দেহ,' যোগ করেন তিনি।

বাংলাদেশের ইতিহাস-স্বাধীনতা ৭ মার্চ ছাড়া হতে পারে না মন্তব্য করে আওয়ামী লীগের যুগ্ম সাধারণ সম্পাদক ও পররাষ্ট্রমন্ত্রী ড. হাছান মাহমুদ বলেছেন, যারা এটি মানে না বা পালন করে না, তারা আসলে স্বাধীনতাতে বিশ্বাস করে কি না সন্দেহ।